Sejarah Iban
BAJIK-BAJIK … Sekeda ari indu Iban ti diau di menua Berunei nyentuk ke diatu. Tusun Ke-54   LEKA jaku, Iban / “Sea Dayak” dikena sida pemansik antropologis nyebut seraban bansa ti bejaku ngena jaku Iban (Ibanic speaking people). Leka jaku “Ibanic” ditengkebang Alfred B Hudson (1970), Professor Emeritus, University of Massachusetts, Amherst, Department of Anthropology. Nitihka pansik analisis “HVS-I region (12 April 2011)”, nunjukka Iban @ Ibanic Group nadai bida ari raban orang asal menua “indigenous people”. Kenu ku sida pemansik antropologis, bepelasarka cytochrome b gene, bansa Dayak @ Ibanic Group, endang seraban enggau orang asal menua (Orang Asli) di menua bukai. Nya alai, Iban nya seraban ari peturun Dayak Borneo ti datai ari menua Yunnan di China enggau Kemboja baka ti udah disebut dulu agi ari tu. Kenu ku sekeda penulis Orang Putih, leka jaku “Iban” datai ari jaku bansa Kayan “Hivan” ti mai reti orang ti udah pindah ari menua bukai tauka orang ti udu bejalai kin kia. Bisi mega sida ke tuai  madah, bansa Iban bulih nama “Iban” ari cherita Tindin “Bragah Ngindang” seduai Entinggi “Keti Aur Tulang”. Amai tauka enda, dua iti teori nya, ukai pekara ti berat lalu nyadi batang kelikuh bansa Iban Sarawak. Utai ti bendar iya nya, bansa Iban Sarawak endang seperugan, saum  aki ini enggau bansa Dayak Borneo, lalu bisi tanda amat bepelasarka jaku @ Ibanic languages ti dikena IbanSarawak ke diatu. Ngenang pasal penatai Iban ke Sarawak, penatai aki ini Iban Sarawak ke diatu endang enda sebaka jalai, enda mega sebaka taun kenyau ari taun 1675, nitihka pansik antroplogis. Maya ti ngiga, berimba menua baru endur bumai betaun, Iban endang seruran charut enggau bansa Ukit, Baketan, Seru, Beliun, Lugat, Lusum sereta mayuh mega etnik orang asal (natives) ti mit-mit ke bukai, tang “Iban fears no other tribes”.   IBAN JEMAN PERINTAH SULTAN BERUNEI Meda baka nya Ugat pan enda nyadi ngelaban Laksamana Amir laban iya bebasaka Linggir “Mali Lebu” ti petunggal iya empu. Nya alai kena iya mantupka ati iya ke pedis sereta berani, Ugat berunding deka nguluka kayau anak. Keterubah nguluka kayau Ugat matak bala iya ngayau ngalahka rayat Berunei: bansa Beliun ti selalu ngachau bala Iban ti deka ngiga menua baru di menua Sarikei. Udah nyendiaka diri Ugat enggau bala iya pan bekejang bejalai ngulu sungai Paku. Udah dua malam di rantau jalai dia Ugat enggau bala iya pan datai di ulu Awik ke besabung enggau ulu Sarikei. Sida bemalam di ulu Awik lalu ngatur bala manuk sabung iya deka nyerang munsuh di Sungai Sarikei pagi hari nya. Ugat ngasuh manuk sabung iya ti benama Ramping, Doo, Ita enggau Japang mupuk dulu ari bala bukai lebih kurang sebatu. Sida empat nya enda ibuh mai barang semina senyata enggau terabai aja. Nyau semak tengahari dalam pejalai seduai deka nuju rumah munsuh, Ramping seduai Doo mansa kebun pisang munsuh. Seduai pan munuh siku munsuh ke benung nebas ensiang pun pisang iya. Bala munsuh bukai ke meda seduai bedengah munsuh nya pan begau lalu madah, bala Iban datai nyerang sida. Ramping seduai Ita mai pala munsuh nya ngagai Ugat. Sida nusuika Ugat pasal pejalai sida nya. Ugat irau amat ati ninga Ramping seduai Doo madahka iya bala munsuh bisi meda seduai iya. Nya alai iya pan mai bala iya nikal pulai ke ulu Paku. Taja  kayau iya ti deka ngalahka munsuh di sungai Sarikei balang, Ugat enda jera. Sekali tu iya mai bala iya ngayau ngalahka munsuh bala Iban ke diau ari ili Wong Embuas di ili Batang Kerian. Maya tu nadai siku Iban ke pindah ari Rimbas udah diau ari ulu Wong Embuas. Maya nya bala Iban menua Batang Kerian ke udah diuan bansa Iban semina di Melupa. Ketegal bansa Iban ke mimit diau dia, rumah panjai Iban ba Kerangan Arang bisi dua kali dialahka bala Seru ari Julau. Kena nyendiaka diri deka ngalahka munsuh iya, Ugat  nguluka bala iya ke ulu Kerian ti alai sida ngaga perau pengayau. Udah perau pengayau nya tembu Ugat lalu nguluka bala iya undur ngili Sungai Kerian nuju rumah munsuh di Wong Embuas. Lebuh sida mansa menua ke dikumbai Setebuk, sida ninga nyawa orang rinchah amai datai ari ili. Nya alai Ramping seduai Japang lalu matak perau sida ke tebing lalu disurukka sida ba baruh dan kayu ke merundai ke ai. Sida belalai dia. Enda lama udah nya  sida pan tepedaka sebuah perau panjai datai ari ili ke ngundan bala Seru lelaki, indu enggau nembiak. Bala munsuh tu mudik deka ngabang ngagai rumah orang ke rami nikah ari ulu sida. Meda perau munsuh nya nyau semak-sesemak, Japang mai bala iya nyerang perau nya. Sida bekayuh ngansak semak agi ngagai perau bala munsuh nya. Datai sida ba perau munsuh nya Ramping seduai Japang lalu numbuk munsuh ngena sangkuh lalu bedengah dua iku munuh. Ugat ke ngeluan mega pan bedengah siku agi. Meda baka nya bala munsuh bendar amat ngetanka bala indu enggau nembiak sida nya. Sida mega numbuk bala Ugat ngena seligi nibung lalu ngemakarka Unchie seduai Lunyai. Meda baka nya dia Ugat mai bala iya nikal baru ngulu Batang Kerian lalu pulai ke Paku. Dua tiga taun udah ke ngayau bansa Seru di Wong Embuas di ili Batang Kerian Ugat bisi mimpi. Iya bemimpi asai ke meda mayuh bala orang datai ngagai rumah iya di Nanga Tiang. Bala orang nya madahka sida ari Bangat lalu minta Ugat nirika gawai besai kena ngelaluka sida. Maya nya  bala Iban di Ulu Paku diau begulai serumah betuaika Ugat seduai menyadi iya Kaya. Libau-Buban apai Ugat diau kediri di Ulu Samu, udah ke bebini jadi enggau Saap, sepengudah  bini iya ti benama Nawie mati. Nama utai empa mimpi aku nya, ku Ugat bejaku kediri. Iya pan ngelumuka sida serumah lalu nanyaka  runding sida pasal mimpi iya nya. Ninga munyi nya, Kelass anak Saing madah, Ugat sigi patut nirika gawai besai udah ke menang ngelaban munsuh di Sarikei enggau di Wong Embuas di Kerian. Bala sida ke bukai mega besetuju enggau penemu Kelass. GAWAI ENCHABOH ARONG Sebedau nirika Gawai Enchaboh Arong, Ugat ngasuh tukang ukir ke pandai ngukirka iya tiang Chandi Urik. Udah gawai nya nyau deka nyadi, Ugat pan  madahka Uyu apai Ikum ari Ulu Julau datai ngabang ngagai gawai iya nya lalu nyadi Tuai Gawai. Datai di rumah Ugat,  Uyu apai Ikum meda ukir tiang chandi Ugat kelalu tuai. Iya madah, laban Ugat agi biak sereta apin suah matak kayau nya alai gawai Ugat nya apin tau nirika tiang ngemesai nya. Uyu nanyaka endur Libau “Buban” apai Ugat. Ugat madahka apai iya di Ulu Samu diau enggau bini baru iya. Ninga munyi nya Uyu madahka diri enda berani mutuska baka ni atur gawai nya sebedau iya berunding enggau Libau “Buban”. Ninga munyi nya, Ugat ngasuh bala iya ngambi apai iya di Ulu Samu. Udah Libau “Buban” datai, Uyu apai Ikum madah, ba penemu iya ukir tiang chandi ke kena Ugat begawai nya kelalu besai.  “Ugat agi kelalu biak sereta apin tau dikumbai tuai kayau,” pia ku Uyu. “Nya alai ba penemu aku, manah agi enti gawai tu dipejadi atas nama nuan, ukai atas nama Ugat,” pia ku Uyu nambahka jaku iya tadi. Libau pan setuju. Nya alai gawai nya ukai atas nama Ugat tang atas nama apai iya Libau “Buban”. PERANG BETING MARU Udah gawai nya mih Linggir “Mali Lebu” alah ngelaban bala Raja di Beting Maru dalam taun 1849. Ari rumah Ugat nya mega Kedit “Rindang” datai mantu Linggir-Mali Lebu betempuh enggau bala Raja di Nanga Peka empat hari udah perang Beting Maru. Udah alah, Linggir enggau bala Iban Paku pan nundukka perintah Raja. Ugat laban ke enggai dipegai sebarang  perintah mai bala iya pindah ke Julau. Mayuh bala Iban ari Ulu Paku nitihka iya, tang sebedau sida pindah ke Julau sida dulu berimba menua Ulu Awik. Apin lama udah Ugat pindah ke ulu Julau bala Enchana-Letan ari Karangan Pinggai di Paku mega pindah ke Awik dalam taun 1854. Tiga taun udah nya bala Minggat mega pindah ke Awik. Enda lama udah nya, enda mukai-mukai maya nebang taun sida ke datai di Julau, Ugat enggau bala iya kena rampit penyakit pedis perut. Meda baka nya, Ugat berumban mai bala sida ke sakit pulai ke Paku. Apin lama udah datai di rumah sida di ulu Paku, mayuh sida mati, nyengkaum Ugat empu. Ketegal pemati Ugat dia bala iya, pulai ke Paku magang, lalu enda pulai ke Julau agi, nya alai pemindah sida lalu balang ngapa. Puntan baka menasan jalai jelu, kabah baka buah merunjau ulu. Referen maya &  kolobrasyen: Tetuan Alexander Mering – Kabupaten Sintang (Bachelor of Law, UNTAN, Pontianak,  Indonesia & The Encyclopaedia of Iban Studies, Volume III, Joanne and Vinson H. Sutlive). The Sarawak Journal 1994 -The Source of Iban History, Benedict Sandin)                                (Betampung ba Tusun Ke-55  minggu nyin ila) Nya mih, sekeda cherita penatai enggau pemindah bansa Iban makin ngansak sesemak ke Utara, ari menua Batang Sadong, nyentuk ke menua Batang Krian-Sebelak di menua Saratok ke diatu. Arapka Iban patut nemu asal penatai diri empu endang seperugan sebedau bepechah berimba menua baru di menua bukai.  Artikel ti deka nyadi bup tu ila, endang deka befokus ba senentang perugan Dayak @ Ibanic Group aja, ukai reti kitai ngelaung tauka enggai begulai enggau bansa Dayak bukai, tang mih awakka mudah agi dipansik laban mit agi rampa. Bansa Dayak bukai awakka sida empu ga mansik. Nitihka pansik Litericha enggau Sains Spiritual, Dayak @ Ibanic Group tu ukai semina kala diau begulai enggau Bunsu Petara (Dewa) – Sengalang Burung tujuh iku diri menyadi, Orang Panggau Libau enggau mayuh bansa Antu, dulu kelia; tang bansa Dayak Borneo @ Ibanic Group mega datai ari peturun Bunsu Petara (Dewa, Dewi) ti bechampur enggau mensia dunya  (1) Bunsu Petara (Dewa) + Mensia   (2) Antu + Mensia + Bunsu Petara. Ila kita meda lenak agi, amat tauka enda utai tu. Pia mega, bala tuai Iban Sarawak dulu kelia endang dipilih Bunsu Petara, atas pemendar ari Petara (Tuhan, God Almighty). Pechaya tauka enda, bepanggai ba pemacha empu. Engka bisi ga pemacha deka nemu pasal referen artikel tu, endang enda ulih dirintai ditu laban kelalu mayuh, lalu deka ditulis dalam bup maya dichelak ila. Nya alai, Iban patut nemu asal penatai peturun diri empu, ambika kitai mega ulih serakup lalu begempung enggau bansa bukai di Sarawak. Engka bala pemacha bisi utai tanya tauka deka ngirum infomasyen engga gambar ti releven ngagai aku tau giga aku ba lumur WhatsApp tu: 013 8325146  tauka  SMS  0111 401 9115. Oleh HARRY USUP UMBAR 
See author's posts
